b'\n_START_ARTICLE_\nHomoseksual\xc5\xb3 t\xc4\x97vyst\xc4\x97\n_START_SECTION_\nFormos\n_START_PARAGRAPH_\nHomoseksualai t\xc4\x97vais tapti gali vienu ar keliais i\xc5\xa1 toliau i\xc5\xa1vardyt\xc5\xb3 b\xc5\xabd\xc5\xb3.\n_START_SECTION_\nHeteroseksuali santuoka ar partneryst\xc4\x97\n_START_PARAGRAPH_\nHomoseksualus sudaryti santuok\xc4\x85 su heteroseksualiu asmeniu ar tapti jo partneriu gali sukelti \xc4\xafvair\xc5\xabs veiksniai, i\xc5\xa1 kuri\xc5\xb3 \xe2\x80\x93 tro\xc5\xa1kimas susilaukti vaik\xc5\xb3. Porai i\xc5\xa1irus, homoseksualus asmuo gali i\xc5\xa1laikyti savo t\xc4\x97vyst\xc4\x97s teises ar net jas \xc4\xafgyvendinti su kitu jo lyties asmeniu. Kai kuriose \xc5\xa1alyse, kuriose leid\xc5\xbeiama registruoti tos pa\xc4\x8dios lyties poras, tam tikrais atvejais heteroseksualaus buvusios poros asmens teises (pvz., jam mirus ar netekus t\xc4\x97vyst\xc4\x97s teisi\xc5\xb3) gali perimti naujasis partneris (\xc5\xber. \xc5\xbeem\xc4\x97lap\xc4\xaf de\xc5\xa1in\xc4\x97je)._NEWLINE_Vaikus taip pat auginti gali ir skirting\xc5\xb3 ly\xc4\x8di\xc5\xb3 homoseksuali\xc5\xb3 asmen\xc5\xb3 pora.\n_START_SECTION_\n\xc4\xaesivaikinimas\n_START_PARAGRAPH_\nKai kuriose \xc5\xa1alyse homoseksualai gali \xc4\xafsivaikinti pavieniui arba poromis. 2008 m. sausio 22 d. Europos \xc5\xbdmogaus Teisi\xc5\xb3 Teismas byloje E.B. prie\xc5\xa1 Pranc\xc5\xabzij\xc4\x85 pripa\xc5\xbeino, kad draudimas \xc4\xafsivaikinti vienam asmeniui d\xc4\x97l jo orientacijos yra diskriminacinis._NEWLINE_Kai kuriose \xc5\xa1alyse \xc4\xafsivaikinti homoseksualiems asmenims u\xc5\xbekertamas kelias nustatant galimiems \xc4\xafvaikintojams santuokos reikalavim\xc4\x85 ir nesudarant joki\xc5\xb3 galimybi\xc5\xb3 registruoti tos pa\xc4\x8dios lyties poras arba tiksliai nurodant, kad tokios poros teis\xc4\x97s \xc4\xafsivaikinti neturi.\n_START_SECTION_\nDirbtinis apvaisinimas\n_START_PARAGRAPH_\nDirbtinis apvaisinimas homoseksualioms poroms prieinamas, pvz., Belgijoje, Nyderlanduose, Jungtin\xc4\x97je Karalyst\xc4\x97je, Ispanijoje, Danijoje, \xc5\xa0vedijoje, Norvegijoje, Kroatijoje Ispanijoje, kai kuriose JAV valstijose, Kanadoje, Rusijoje, Indijoje ir kai kuriose kitose \xc5\xa1alyse. Pranc\xc5\xabzijoje, Portugalijoje, Italijoje ir daugelyje Ryt\xc5\xb3 Europos valstybi\xc5\xb3 tai leid\xc5\xbeiama tik susituokusioms heteroseksualioms poroms. Homoseksualios poros tokiu atveju dirbtinio apvaisinimo technologija gali pasinaudoti u\xc5\xbesienyje._NEWLINE_Dirbtinio apvaisinimo technologijai b\xc5\xabtina surogatin\xc4\x97 motina. Jei \xc5\xa1ia technologija naudojasi moter\xc5\xb3 pora, ja gali b\xc5\xabti viena i\xc5\xa1 poros nari\xc5\xb3, kita \xe2\x80\x93 kiau\xc5\xa1ial\xc4\x85st\xc4\x97s donore (reikalingas ir spermos donoras). Vyr\xc5\xb3 por\xc5\xb3 atveju spermos donoru gali b\xc5\xabti tik vienas i\xc5\xa1 nari\xc5\xb3 (reikalinga surogatin\xc4\x97 motina). Surogatine motina taip pat gali tapti viena i\xc5\xa1 moter\xc5\xb3 poros nari\xc5\xb3, o spermos donoru \xe2\x80\x93 vyr\xc5\xb3 poros narys; tokiu atveju abi poros dalysis vaiko globa.\n_START_SECTION_\nPoveikis vaikams\n_START_PARAGRAPH_\nHomoseksual\xc5\xb3 t\xc4\x97vyst\xc4\x97 \xc4\xafvairiose \xc5\xa1alyse sukelia daug diskusij\xc5\xb3, apiman\xc4\x8di\xc5\xb3 toliau i\xc5\xa1vardytus aspektus.\n_START_SECTION_\nHomoseksuali\xc5\xb3 t\xc4\x97v\xc5\xb3 tinkamumas auginti vaikus\n_START_PARAGRAPH_\nYra kelios grup\xc4\x97s argument\xc5\xb3, kuriais siekiama \xc4\xafrodyti, jog homoseksualai netinka b\xc5\xabti t\xc4\x97vais ar gali b\xc5\xabti prastesni t\xc4\x97vai nei heteroseksualios poros. Vis\xc5\xb3 pirma, teigiama, jog homoseksualai yra nevaisingi d\xc4\x97l savo gyvenimo b\xc5\xabdo, negali nat\xc5\xabraliai susilaukti vaik\xc5\xb3, tod\xc4\x97l ir negali j\xc5\xb3 auginti. Teigiama, jog homoseksual\xc5\xb3 gyvenimo b\xc5\xabdas yra hedonistinis, tod\xc4\x97l netinka vaikams auginti . Heteroseksualiose \xc5\xa1eimose, pasak kritik\xc5\xb3, perduodami ly\xc4\x8di\xc5\xb3 modeliai, kuriais remiantis vystosi vaiko psichika ir bendravimo \xc4\xafg\xc5\xabd\xc5\xbeiai, o kadangi homoseksualias poras sudaro tik vienos lyties asmenys, ly\xc4\x8di\xc5\xb3 modeli\xc5\xb3 jie perduoti negali._NEWLINE_Kritik\xc5\xb3 nuomone, faktas, jog vaikai augs homoseksualiose \xc5\xa1eimose, sukels j\xc5\xb3 at\xc5\xbevilgiu neapykant\xc4\x85 ir paty\xc4\x8dias. Pvz., Lietuvoje, kur oficialiai apie homoseksualias \xc5\xa1eimas n\xc4\x97ra \xc5\xbeinoma, i\xc5\xa1 anksto laikoma, jog homoseksualai netinkami \xc4\xaft\xc4\x97viai. Tuometin\xc4\x97 vaiko teisi\xc5\xb3 apsaugos kontrolier\xc4\x97 Rimant\xc4\x97 \xc5\xa0ala\xc5\xa1evi\xc4\x8di\xc5\xabt\xc4\x97 pamin\xc4\x97jo netoleranti\xc5\xa1k\xc4\x85 po\xc5\xbei\xc5\xabr\xc4\xaf \xc4\xaf kitokius \xc5\xbemones tarp vaik\xc5\xb3, visuomen\xc4\x97s po\xc5\xbei\xc5\xabr\xc4\xaf \xc4\xaf tai, kokia turi b\xc5\xabti tradicin\xc4\x97 \xc5\xa1eima, ir psichologin\xc4\x99 vaiko traum\xc4\x85. Kontrolier\xc4\x97 taip pat pabr\xc4\x97\xc5\xbe\xc4\x97, jog \xe2\x80\x9edar n\xc4\x97ra mokslini\xc5\xb3 tyrim\xc5\xb3\xe2\x80\x9c._NEWLINE_Ta\xc4\x8diau Vakar\xc5\xb3 Europoje ir \xc5\xa0iaur\xc4\x97s Amerikoje tyrimai apie vaikus, augan\xc4\x8dius homoseksualiose \xc5\xa1eimose, prad\xc4\x97ti ma\xc5\xbedaug a\xc5\xa1tuntajame de\xc5\xa1imtmetyje ir atliekami iki \xc5\xa1iol. \xc5\xa0iuo klausimu tyrimus atlikusios tokios organizacijos: Australijos psicholog\xc5\xb3 bendrija, Valencijos politechnikos universitetas, Kanados psicholog\xc5\xb3 asociacija, Piet\xc5\xb3 Kalifornijos universitetas ir Niujorko universitetas, Bambergo universitetas (\xc5\xa0eimos studij\xc5\xb3 institutas), Kalifornijos universitetas, UCLA teis\xc4\x97s mokykla ir Amsterdamo universitetas, Amerikos pediatr\xc5\xb3 akademija ir kt, Amerikos vaik\xc5\xb3 ir paaugli\xc5\xb3 psichiatrijos akademija, Amerikos psichiatr\xc5\xb3 asociacija, Amerikos psicholog\xc5\xb3 asociacija, Amerikos psichoanalitik\xc5\xb3 asociacija, Amerikos vaiko gerov\xc4\x97s lyga, Amerikos \xc4\xafvaikinam\xc5\xb3 vaik\xc5\xb3 taryba, Kanados psicholog\xc5\xb3 asociacija._NEWLINE_\xc5\xa0iuose tyrimuose nustatyta, kad vaiko vystymuisi \xc4\xaftakos turi ne t\xc4\x97v\xc5\xb3 orientacija, lytis, seksualumas ar \xc5\xa1eimynin\xc4\x97 pad\xc4\x97tis, o aukl\xc4\x97jimo kokyb\xc4\x97, psichologin\xc4\x97 t\xc4\x97v\xc5\xb3 gerov\xc4\x97, teigiami santykiai \xc5\xa1eimoje, santyki\xc5\xb3 harmonija tarp t\xc4\x97v\xc5\xb3. Apie 1990 m. buvo nustatyta, kad vaikai ir paaugliai gali lygiai taip pat gerai augti tiek tradicin\xc4\x97se, tiek netradicin\xc4\x97se \xc5\xa1eimose. Tyrimai taip pat rodo, kad homoseksual\xc5\xabs t\xc4\x97vai niekuo nenusileid\xc5\xbeia heteroseksualioms poroms. Tyrimai rodo, kad vaikai nepatiria jokios rizikos augdami homoseksuali\xc5\xb3 t\xc4\x97v\xc5\xb3 \xc5\xa1eimose._NEWLINE_Pasak tyr\xc4\x97j\xc5\xb3, t\xc4\x97v\xc5\xb3 lytis neturi \xc4\xaftakos vaiko gerovei. Vaikai ly\xc4\x8di\xc5\xb3 modeli\xc5\xb3 gali i\xc5\xa1mokti i\xc5\xa1 gausi\xc5\xb3 \xc5\xa1altini\xc5\xb3 visuomen\xc4\x97je.\n_START_SECTION_\nVaik\xc5\xb3 vystymasis ir psichologija\n_START_PARAGRAPH_\nTos pa\xc4\x8dios lyties t\xc4\x97vyst\xc4\x97s kritik\xc5\xb3 teigimu, homoseksualios poros negali garantuoti vaikui tinkamo psichologinio vystymosi, nes tam tikrais gyvenimo tarpsniais vaikui reikia motinos, kitais \xe2\x80\x93 t\xc4\x97vo. Pavyzd\xc5\xbeiui, berniukas, neturintis t\xc4\x97vo, netur\xc4\x97s savo vyri\xc5\xa1kumo modelio, tod\xc4\x97l \xe2\x80\x9enegal\xc4\x97s suformuoti savo sveikos vyri\xc5\xa1kos tapatyb\xc4\x97s\xe2\x80\x9c. Kita vertus, kai kuriuos mergait\xc4\x97s poreikius gali patenkinti tik t\xc4\x97vas. T\xc4\x97vo neturinti mergait\xc4\x97 gali \xe2\x80\x9elengvai prad\xc4\x97ti palaid\xc4\x85 gyvenimo b\xc5\xabd\xc4\x85\xe2\x80\x9c._NEWLINE_Homoseksualiose \xc5\xa1eimose augan\xc4\x8di\xc5\xb3 vaik\xc5\xb3 raidos tyrimai rodo, jog jose u\xc5\xbeaug\xc4\x99 vaikai niekuo nenusileid\xc5\xbeia heteroseksualiose \xc5\xa1eimose u\xc5\xbeaugusiems vaikams. Kai kurie tyrimai parodo net visi\xc5\xa1kai prie\xc5\xa1ingus rezultatus. Viename i\xc5\xa1 ilgiausi\xc5\xb3 beveik 20 m. JAV trukusi\xc5\xb3 tyrim\xc5\xb3, ap\xc4\x97musi\xc5\xb3 78 tiriam\xc5\xb3 \xc5\xa1eim\xc5\xb3, nustatyta, jog \xe2\x80\x9elesbie\xc4\x8di\xc5\xb3 \xc5\xa1eimose u\xc5\xbeaug\xc4\x99 vaikai psichologi\xc5\xa1kai vystosi sveikai ir turi ma\xc5\xbeiau psichologini\xc5\xb3 problem\xc5\xb3 negu lyginamoji grup\xc4\x97, u\xc5\xbeaugusi heteroseksualiose \xc5\xa1eimose\xe2\x80\x9c. Kito Danijoje atlikto tyrimo metu paai\xc5\xa1k\xc4\x97jo, jog tos \xc5\xa1alies homoseksual\xc5\xb3 \xc5\xa1eimose u\xc5\xbeaug\xc4\x99 \xc4\xafvaikinti vaikai pasi\xc5\xbeymi ma\xc5\xbeesne psichini\xc5\xb3 problem\xc5\xb3 rizika nei likusioje visuomen\xc4\x97je.\n_START_SECTION_\nVaik\xc5\xb3 lytin\xc4\x97 orientacija\n_START_PARAGRAPH_\nAr homoseksualiose \xc5\xa1eimose u\xc5\xbeaug\xc4\x99 vaikai da\xc5\xbeniau tampa homoseksualais, yra vienas i\xc5\xa1 svarbiausi\xc5\xb3 ir politi\xc5\xa1kai motyvuot\xc5\xb3 klausim\xc5\xb3. Teigiama, jog tokie vaikai da\xc5\xbeniau tampa homoseksualais arba da\xc5\xbeniau praktikuoja homoseksualius lytinius santykius._NEWLINE_Amerikos psicholog\xc5\xb3 asociacijos homoseksuali\xc5\xb3 \xc5\xa1eim\xc5\xb3 tyrim\xc5\xb3 metaanaliz\xc4\x97je minima, jog did\xc5\xbeiojoje dalyje nagrin\xc4\x97jam\xc5\xb3 studij\xc5\xb3 neaptikta jokio reik\xc5\xa1mingo skirtumo tarp homoseksualiose ir heteroseksualiose \xc5\xa1eimose u\xc5\xbeaugusi\xc5\xb3 vaik\xc5\xb3 orientacijos, ta\xc4\x8diau pa\xc5\xbeymima, jog kai kurie tyrimai gali b\xc5\xabti nepatikimi d\xc4\x97l per ma\xc5\xbeos kontrolin\xc4\x97s grup\xc4\x97s.'